Вольвач еиҭеиҳәеит аԥсуа-аурыс ҳәаа ахысра армариаразы иҟарҵо
18:30 26.12.2022 (ирҿыцуп: 18:52 26.12.2022)
2022 шықәса лаҵарамза анҵәамҭаз ИАР атәылақәа русқәа рзи евразиатәи аинтеграциеи аџьынџьуаа рымадарази Аҳәынҭқарратә Дума аилак аилатәараҟны аӡбара рыдыркылеит аԥсуа-аурыс ҳәаа ирмарианы ахысразы.
АҞӘА, ԥхынҷкәын 26 – Sputnik, Бадраҟ Аҩӡба. Сынтәа аурыс-аԥсуа ҳәааҿы даҽа цәаҳәак аартуп ахылаԥшра-гәаҭаратә уснагӡатәқәа рырмариаразы, уи иахәҭоу акадрқәа рыла еиқәыршәоуп иҳәеит Урыстәылатәи Афедерациа аекономикатә ҿиара аминистр ихаҭыԥуаҩ Дмитри Вольвач.
Иара убасгьы еиҿкаауп ианшоуроу ауаа амра иацәызыхьчаша, амшцәгьақәа ирцәызыхьчаша ахыб иҳәеит ачынуаҩ.
"Аха ихадароу – уажәы ҳара уи аус здаауло агәаҭаратә процедурақәа излалшо ала ирмарианы, аҳәаа иахысуа атәылауааи атранспорти рҭагылазаашьа марианы рымҩаԥгаразы ауснагӡатәқәа реишьаршәалара ауп", - иҳәеит Вольвач.
Аушьҭырҭатә ҭыԥқәа еиҳа рырҭбааразы, Аԥсни Урыстәылеи рыбжьара аушьҭырҭатә ҭыԥқәа рырҭбааразы, рылшарақәа реизырҳаразы имаҷымкәа аԥаразоужьра еиҿкаауп иҳәеит аминистр ихаҭыԥуаҩ. Иара иҳәеит сынтәа аԥхынразы Урыстәылатәи Афедерациа аекономикатә ҿиара аминистр Дмитри Решетников Аԥсны дшыҟаз.
"Ҳара ҳҽазаҳшәеит аминистр илала ибарц азхьаԥшра зҭахны иҟоу, урыстәылатәи ацхыраара ахьыхәарҭахаша аҭыԥқәа. Аԥсныҟа ҳнеира хацыркхеит аушьҭырҭатә ҭыԥ аҿы, избанзар ибзианы еилаҳкаауан автомашьынатә мҩасреи атәылауаа рымҩасреи ари аҭыԥ аҿы ирызцәырҵуаз апроблемақәа", - ҳәа азгәеиҭеит иара.
7 Ԥхынҷкәын 2022, 09:00
Иӡбатәны иҟоу азҵаарақәа иреиуоуп аушьҭырҭатә ҭыԥқәа еиҳа ауааи атранспорти рацәаны рахысра алшартә аиҿкаара иҳәеит Вольвач.
"Сара сгәанала, апроцедурақәа рырмариара иахәарҭаны иҟалоит хара имгакәа Аԥсны аҳазалхратә закәанеидкыла ҿыц адкылара. Ари азакәанеидкыла Евразиатәи аекономикатә еидгыла азакәанеидкыла акыр иазааигәахароуп. Аҳазатә ҳәаа ахысра апроцедура армариареи арццакреи алнаршоит, аушьҭырҭатә ҭыԥ аусурагьы арццакуеит. Арҭ аусқәа роуп уажәы аус здаауло", - иҳәеит аминистр ихаҭыԥуаҩ.
Ашәахьа, ԥхынҷкәын 26 рзы имҩаԥысуеит авидеоцҳа Москва – Минск – Бишкек – Ереван – Аҟәа – Цхинвал, 2022 шықәсазы ЕАЕС аҵакыраҿы аусеицура аихшьалақәа ирызкны.
13 Нанҳәа 2022, 15:00